കിട്ടാകടം പെരുകുന്നു:മോട്ടോര് വാഹന വകുപ്പിന് വാഹന നികുതിയിനത്തില് കിട്ടാനുള്ളത് 772 കോടിയിലധികം രൂപ തിരുവനന്തപുരം: മോട്ടോര് വാഹന വകുപ്പിന് വാഹനനികുതിയിനത്തില് കിട്ടാനുള്ളത് 772 കോടിയിലധികം രൂപയെന്ന് റിപ്പോര്ട്ട്. വാഹന നികുതി നല്കുന്നതില് വീഴ്ച വരുത്തിയവരെ കണ്ടത്താന് കഴിയാത്തതാണ് കുടിശ്ശിക ക്രമാതീതമായി വര്ദ്ധിക്കാന് കാരണമെന്നാണ് മോട്ടോര് വാഹനവകുപ്പ് നല്കുന്ന വിശദീകരണം. നികുതിയൊടുക്കാത്ത ഭൂരിഭാഗം വാഹനങ്ങളും ഇപ്പോള് നിരത്തിലില്ല. ഉപേക്ഷിക്കപ്പെട്ട നിലയില് അവ കണ്ടെത്തിയാലും ജപ്തി ചെയ്ത് തുക ഈടാക്കുന്നത് പ്രായോഗികമല്ല.രജിസ്ട്രേഷന് രേഖകളിലെ പല വിലാസങ്ങളും കൃത്യമല്ലാത്തതും മോട്ടോര് വാഹനവകുപ്പിന് തലവേദനയാകുന്നു.റവന്യൂ വകുപ്പിന്റെ സഹായത്തോടെയുള്ള ജപ്തി നടപടികള് വിജയം കാണാത്തതും കാര്യങ്ങള് കൂടുതല് സങ്കീര്ണമാക്കുന്നു. വാഹന രജിസ്ട്രേഷനും ഉടമയുടെ ആധാറുമായി ബന്ധിപ്പിച്ചാല് മറ്റെവിടെയെങ്കിലും വസ്തു വകകള് ഉണ്ടെങ്കില് അതില് നിന്നും കുടിശ്ശിക ഈടാക്കാനാകും.എന്നാല് പലപ്പോഴും ഇത് നടപ്പാക്കാത്തതാണ് പ്രശ്നങ്ങള്ക്ക് കാരണമാകുന്നത്.